D. Lipšic, podpredseda vlády a minister spravodlivosti SR: (2004-12-09):
Vážený pán predsedajúci, milé pani poslankyne, vážení páni poslanci, pani poslankyňa Tóthová, oceňujem, že po otázkach z vašej strany do oblasti školstva a masmédií na moju osobu, ste tentokrát smerovali otázku k rezortu, za ktorý zodpovedám. Pani poslankyňa, vo svojej otázke neuvádzate, aké kritériá ste brali do úvahy pri posudzovaní kvality súčasnej legislatívy. Kvôli tomu, že ste erudovanou odborníčkou na legislatívu, iste mi dáte za pravdu, že najdôležitejším kritériom pri posudzovaní kvality zákonov je ich súlad s najvyšším zákonom, s našou ústavou. Ak beriem do úvahy toto kritérium, nezostáva mi nič iné len konštatovať, že vďakabohu už máme za sebou volebné obdobia, keď zákon bol prostriedkom na zneužívanie moci. Keď nielen kvalita legislatívnej techniky, ale najmä ústavnosť bola mnohokrát pre vtedajšie vládne garnitúry len prázdnym pojmom. Vážne by som sa zamyslel nad vašou otázkou, ak by počas môjho pôsobenia vo funkcii podpredsedu vlády pre legislatívu boli prijaté také zákony z dielne vlády, akými boli napríklad zákon, ktorý preniesol rozhodovanie o privatizácii z vlády na Prezídium Fondu národného majetku, novela zákona o voľbách do Národnej rady, ktorá tesne pred voľbami v roku 1998 účelovo zmenila podmienky volieb a volebnej kampane. Novela zákona o voľbách do orgánov samosprávy obcí z roku 1998, ktorou sa zaviedli národnostné kvóty do volebného systému. Novela Občianskeho súdneho poriadku, ktorou sa do konania o ochrane osobnosti zaviedla povinnosť žalovanému predložiť tzv. dôkaz pravdy, alebo zákon, ktorý priznal osobitné práva akciám Fondu národného majetku a štátu v privatizácii. V takom prípade by som uvažoval nad kvalitou môjho pôsobenia, keďže išlo o zákony, ktoré Ústavný súd vyhlásil za protiústavné. Myslím si, že nemusím plénu zvlášť zdôrazňovať, kto vtedy v tejto funkcii, pani poslankyňa, pôsobil. Je nevyhnutné povedať, že neboli zďaleka tieto zákony jediné. Ak hovoríme o kvalite legislatívy, nedá mi nespomenúť tzv. zákon na ochranu republiky, novelu Trestného zákona, ktorá nakoniec neprešla kvôli vetovaniu vtedajšieho prezidenta, či snahu o odobratie právomocí prezidenta menovať niektorých vyšších štátnych funkcionárov, ktorá tiež skončila na Ústavnom súde a Ústavný súd rozhodol o neústavnosti časti ustanovení. Som rád, že počas pôsobenia tejto vlády k podobným excesom nedochádza, a to aj napriek tomu, že sa prijíma veľké množstvo zákonov. Legislatívna rada vlády prerokovala počas môjho predsedníctva vyše 800 návrhov právnych predpisov, z ktorých mnohé zahŕňali systémové reformy, dôchodkovú, daňovú, zdravotnú, reformu verejnej správy a reformu justície. Netvrdím, že legislatíva, ktorá sa prijíma v tomto období, je bez najmenšej chyby. Chyby sa vyskytnú v spojitosti s nevyhnutnosťou preberať právne akty únie a prispôsobovať ich nášmu právnemu poriadku. Pod kvalitu legislatívy sa tiež podpisuje vysoká fluktuácia ľudí, ktorí pôsobia v legislatívnych útvaroch, čo je spôsobené mnohokrát nízkym ocenením týchto dôležitých pracovných miest oproti iným právnickým profesiám. Ale napriek týmto problémom legislatívna rada prerokovala a schválila asi dvojnásobné množstvo návrhov legislatívnych aktov za 2 roky ako vaša legislatívna rada za celé štvorročné funkčné obdobie. Snažím sa, aby legislatívna rada bola odborný orgán, nie orgán ideologický a verím, pani poslankyňa, že ani v budúcnosti ideologickým orgánom nebude. Sú v ňom zastúpení vynikajúci odborníci z obchodného práva, ústavného práva, z právneho práva, trestného práva. Mrzí ma, že sama ste trošku háklivá na rôzne označenia a komentáre, ale nemáte problémy označovať iných ľudí rovnako spôsobom, ktorý sa im nemusí veľmi páčiť. Mňa doma učili, že patrí k takej celkom elementárnej slušnosti, že nerobím inému to, čo nechcem, aby ten iný robil aj mne. Je mi ľúto, že sa k takýmto vyjadreniam, pani poslankyňa, uchyľujete. Ale na záver. Na konci legislatívneho procesu, samozrejme, stojí parlament, ako povedal aj pán premiér, preto som rád, že v parlamente pôsobia takí odborníci na kvalitu legislatívy, akým ste bezpochyby aj vy, pani poslankyňa Tóthová, a verím, že vaše pôsobenie v parlamente, vaše vedomosti a skúsenosti budú príspevkom a budú bdieť nad kvalitou našich zákonov a pre mňa sú tiež určitým prísľubom, že svojimi odbornými pripomienkami prispejete k vylepšovaniu našej legislatívy. Ďakujem, pán predsedajúci.